題壁
作者：錢氏
朝代：宋

paragraphs: 落日西風照楚關，斷魂殘魄弔衰顔。
自從鴻鵠分飛後，無復鴛鴦並枕間。
腕玉瘦寬金縷袖，鬢蟬慵掠翠雲鬟。
秋天冬暮風雪寒，對鏡懶把金蟬簇。
夢魂夜夜到君邊，覺來寂寞鴛衾獨。
此時行坐閑紗窗，忍淚含情眉黛蹙。
古人惜別日三秋，不知君去幾多宿。
山高水闊三千里，名利使人復爾耳。
昔年曾撥伯牙絃，未遇知音莫怨天。
去年又奏相如賦，漢殿依前還不遇。
時人不知雙字訛，平川倏忽風波起。
當時南宮報罷音，教妾沉吟杵中心。
爲君滴下紅粉淚，紅羅帳裏濕鴛衾。
憤憤調琴蟬鵲噪，默默吟詩怨桂林。
千調萬撥不成曲，爭奈胸中氣相掬。
千思萬想不成詩，心如死灰誰得知。
料得君心當此際，事國繁華閑田地。
朝朝暮暮望君歸，日在東隅月在西。
碧落翩翩飛雁過，青山切切子規啼。
望盡一月復一月，不見音容寸腸結。
又聞君自河東來，夜夜不教紅燭滅。
雞鳴犬唳側耳聽，寂寂不聞車馬音。
自此知君無定止，一片情懷冷如水。
既無黄耳寄家書，也合隨時寄雁魚。
日月逡巡又一年，何事歸期竟杳然。
鮫綃裛遍相思淚，眉黛無心畫遠山。